
EXPUNERE DE MOTIVE  PRIVIND OPORTUNITATEA PROIECTULUI DE HOTĂRÂRE

Proiect de hotărâre privind completarea Hotărârii Consiliului Local nr. 392/17.10.2017 privind modificarea Hotărârii Consiliului Local nr. 265/20.12.2016 privind aprobarea preţului local al energiei termice livrată de  S.C. Compania Locală de Termoficare COLTERM S.A.

Prin HCL nr. 392/17.10.2017 s-a aprobat preţul local de producere, transport, distribuţie şi  furnizare a energiei termice livrată de  Compania Locală de Termoficare Colterm S.A. consumatorilor racordaţi la sistemul centralizat din municipiul Timişoara. 

Până în present, pentru energia termică livrată direct de la gardul centralei şi pentru cea livrată din reţeaua de transport, beneficiarii şi-au achiziţionat instalaţiile de transformare (staţii termice), aceştia plătind numai preţul de producere, respectiv preţul de producere + tariful de transport.
Pentru a atrage viitori clienţi non-casnici (agenţi economici, instituţii publice) în sistemul centralizat,  Compania Locală de Termoficare Colterm S.A. a analizat posibilitatea livrării energiei termice direct din staţia termică (punct sau modul termic pus la dispoziţie de către  COLTERM) prin reţeaua de distribuţie aparţinând consumatorului. Acest tip de clienţi ar trebui să plătească pe lângă preţul de producere + tariful de transport, un tarif de transformare a energiei termice din energie termică primară în energie termică secundară. 
Prin adresa Companiei Locale de Termoficare Colterm S.A. înregistrate cu nr. RE2018-000503/28.02.2018 se solicită aprobarea tarifului de transformare a energiei termice din energie termică primară în energie termică secundară, calculat având la bază documentaţia de fundamentare pentru producerea energiei termice sub formă de apă fierbinte în CT Centru şi CET Sud, documentaţia de fundamentare a tarifelor de transport şi distribuţie a energiei termice.
Fundamentarea modului de calcul a tarifului de transformare a energiei termice din energie termică primară în energie termică secundară, este prezentat de Compania Locală de Termoficare Colterm S.A. în Anexa 1 si Anexa 2 la adresa RE2018-000503/28.02.2018.
Urmare a celor prezentate mai sus, consider oportună promovarea Proiectului de hotărâre privind completarea Hotărârii Consiliului Local nr. 392/17.10.2017 privind modificarea Hotărârii Consiliului Local nr. 265/20.12.2016 privind aprobarea  preţului local al energiei termice livrată de  S.C. Compania Locală de Termoficare COLTERM S.A., prin modificarea anexei 1 – introducerea tarifului de transformare a energiei termice din energie termică primară în energie termică secundară şi a valorii acestuia de 16,24 lei /Gcal.

